b'\n_START_ARTICLE_\nEssjay\n_START_PARAGRAPH_\nEssjay, oikealta nimelt\xc3\xa4\xc3\xa4n Ryan Jordan, on entinen englanninkielisen Wikipedian aktiivinen muokkaaja ja Wikia-yrityksen palkattu ty\xc3\xb6ntekij\xc3\xa4. Essjay on muokannut englanninkielisess\xc3\xa4 Wikipediassa yli 20 000 artikkelia ja h\xc3\xa4n oli englanninkielisen Wikipedian \xe2\x80\x9dbyrokraatti\xe2\x80\x9d, yll\xc3\xa4pit\xc3\xa4j\xc3\xa4 sek\xc3\xa4 v\xc3\xa4lityslautakunnan j\xc3\xa4sen. Jordan kirjoitti englanninkieliseen Wikipediaan nimimerkkins\xc3\xa4 takaa ja valehteli olevansa teologian tohtori ja professori, vaikka h\xc3\xa4nell\xc3\xa4 ei ollut mit\xc3\xa4\xc3\xa4n akateemista tutkintoa. Jordan oli esiintynyt professorina muun muassa The New Yorker -lehdelle antamassaan haastattelussa. Huijauksen paljastuminen sai osakseen laajaa huomiota tiedotusv\xc3\xa4lineiss\xc3\xa4 ja her\xc3\xa4tti keskustelua Wikipedian luotettavuudesta.\n_START_SECTION_\nHuijaus\n_START_PARAGRAPH_\nEssjay-nimimerkin takaa kirjoittanut Jordan aloitti Wikipedian muokkaamisen helmikuussa 2005. H\xc3\xa4n esiintyi Wikipediassa teologian professorina, joka oli erikoistunut kanoniseen oikeuteen. Todellisuudessa Essjaylla ei kuitenkaan ollut mink\xc3\xa4\xc3\xa4nlaista akateemista tutkintoa tai virkaa. Essjay k\xc3\xa4ytti keksitty\xc3\xa4 professorin titteli\xc3\xa4\xc3\xa4n tuodakseen muokkauksilleen enemm\xc3\xa4n painoarvoa muiden Wikipedian muokkaajien silmiss\xc3\xa4. Esimerkiksi k\xc3\xa4ytt\xc3\xa4ess\xc3\xa4\xc3\xa4n Catholics for Dummies (\xe2\x80\x9dkatolilaisuutta keltanokille\xe2\x80\x9d) -nimist\xc3\xa4 populaarikirjaa l\xc3\xa4hteen\xc3\xa4 Essjay sanoi luetuttavansa samaa kirjaa usein opiskelijoillaan ja \xe2\x80\x9dasettavansa oman tohtorinarvonsa sen luotettavuuden pantiksi\xe2\x80\x9d.\n_START_SECTION_\nPaljastuminen\n_START_PARAGRAPH_\nHein\xc3\xa4kuussa 2006 The New Yorker -lehden toimittaja Stacy Schiff kirjoitti Essjaysta pitk\xc3\xa4n artikkelin, jossa kerrottiin, kuinka \xe2\x80\x9dteologian tohtori\xe2\x80\x9d ja \xe2\x80\x9duskontotieteiden professori\xe2\x80\x9d innostui Wikipedian muokkaamisesta. The New Yorker haastatteli Essjayta artikkeliaan varten, mutta ei selvitt\xc3\xa4nyt t\xc3\xa4m\xc3\xa4n oikeaa henkil\xc3\xb6llisyytt\xc3\xa4 eik\xc3\xa4 kyseenalaistanut t\xc3\xa4m\xc3\xa4n omaa kertomusta akateemisista ansioistaan. Artikkelin julkaisemisen j\xc3\xa4lkeen Essjayn oikean nimen tiennyt ulkopuolinen henkil\xc3\xb6 otti yhteytt\xc3\xa4 The New Yorkerin toimitukseen, mink\xc3\xa4 j\xc3\xa4lkeen Essjayn nimi ja todelliset akateemiset ansiot paljastuivat.\n_START_SECTION_\nReaktiot\n_START_PARAGRAPH_\nRyan Jordanin huijauksen paljastuminen her\xc3\xa4tti laajalti keskustelua Wikipedian luotettavuudesta. The New Yorkerin p\xc3\xa4\xc3\xa4toimittaja kirjoitti Essjayn henkil\xc3\xb6llisyyden paljastumisen j\xc3\xa4lkeen oikaisun alkuper\xc3\xa4iseen artikkeliin. Lehden toimitus my\xc3\xb6nsi, ett\xc3\xa4 sen olisi pit\xc3\xa4nyt tehd\xc3\xa4 alkuper\xc3\xa4isess\xc3\xa4 artikkelissaan lukijoille selv\xc3\xa4ksi etteiv\xc3\xa4t he olleet tarkistaneet Essjayn kertomusten todenper\xc3\xa4isyytt\xc3\xa4. Tapaus huomioitiin useissa merkitt\xc3\xa4viss\xc3\xa4 tiedotusv\xc3\xa4lineiss\xc3\xa4 ja Wikipedian perustaja Jimmy Wales otti siihen kantaa useita kertoja_NEWLINE_Wikipedian muokkaajien keskuudessa Jordanin valehtelu her\xc3\xa4tti huomattavaa kritiikki\xc3\xa4 h\xc3\xa4nt\xc3\xa4 kohtaan. Pian tapauksen paljastumisen j\xc3\xa4lkeen Jordan ilmoitti Wikipediassa siirtyv\xc3\xa4ns\xc3\xa4 \xe2\x80\x9del\xc3\xa4kkeelle\xe2\x80\x9d, eik\xc3\xa4 Essjayn k\xc3\xa4ytt\xc3\xa4j\xc3\xa4tunnuksella ole en\xc3\xa4\xc3\xa4 maaliskuun 2007 j\xc3\xa4lkeen tehty muokkauksia. Jordanin palkannut Wikia ilmoitti skandaalin j\xc3\xa4lkeen, ettei Jordan en\xc3\xa4\xc3\xa4 ty\xc3\xb6skentele yritykselle.'